உண்மையில் தி.மு.க-வின் இந்தச் செயல்பாடுகள் தேர்தல் வந்துவிடும் என்ற நம்பி்க்கையில் மேற்கொள்ளப்படும் முன்னேற்பாடுகளா? அல்லது ஆளுங்கட்சிக்கு நெருக்கடியை ஏற்படுத்தவா என்று தி.மு.க-வின் நிர்வாகிகள் சிலரிடம் கேட்டபோது, “அ.தி.மு.க-வில் நடைபெற்று வரும் உட்கட்சிப் பிரச்னையில் தி.மு.க தலையிட வேண்டாம் என்ற மனநிலையில்தான் ஆரம்பத்தில் ஸ்டாலின் இருந்தார். அதுவே தொண்டர்களுக்கு வருத்தம்தான். இரண்டாவது முறையாக நாம் ஆட்சி அமைக்க வாய்ப்புக் கிடைத்தும், அதை நாமே தவிர்ப்பது ஏன் என்று தொண்டர்கள் புலம்பினர். அ.தி.மு.க-வில் குழப்பம் உச்சகட்டத்தை எட்டி, தினகரன் தரப்பே ஆளுநரிடம் மனு கொடுத்தபிறகுதான், இனியும் நாம் அமைதியாக இருப்பது நல்லதல்ல என்ற முடிவுக்கு ஸ்டாலின் வந்தார்.